钦定古今图书集成/历象汇编/乾象典/第003卷 > 历象图说旧本 > 同升经差图说
## 钦定古今图书集成/历象汇编/乾象典/第003卷 > 历象图说旧本 > 同升经差图说

黄赤道经度，各自其极，而纵剖二道，斜交互形。大小分后，黄道率小于赤道，故同升之积，赤道少而黄道多，渐远渐大，一象弧而平；至后，黄道率大于赤道，故同升之积，赤道多而黄道少，渐远渐小，亦一象弧而平。〈月星之道，斜交黄道而与之同升，与此同理。〉○赤道正当天腰，黄道斜带赤道，两道各有平度，因其相交而比挍之，则阔狭不等。何也？腰度最广而渐近，两端则渐狭。今以赤道为主，而以黄度准之，则在二至者，黄道之腰度，而赤道之两端也。故二至日行一度，而见其馀于一度也。至于二分，则两道皆腰度矣。然其时赤道平而黄道斜，故二分日行一度，而见其不及一度也。二至日度虽大，而昼夜晷刻之差少；二分日度虽小，而昼夜晷刻之差多。由其自南而北、自北而南之势，二至则纡，二分则径，是以永短进退，或迟或速也。○新说言天有数重，盖一气运旋而有高下，如曾云叠浪之比与？然其说有赤极，则天枢也；又有黄极，日天之枢也。是虽一气运旋，而其枢不同也。愚意不独日与天，自恒星、五纬与月，皆宜有其极焉。今若以赤极即为恒星之极，则极星去不动处，有古今远近之差；列宿纬度，亦有古今南北之异。是以不动处为极者，宗动之极，非恒星之极也。恒星有极，则月五星可知。然而日月五星之极，可指其处，其周道明也。恒星之极，未可知其周道在数万年之后，而今未察也。或曰：极者，群动所宗，一而已矣。若是其多与？曰：众极起于一极，故曰宗动。如树然，众干根于一根，而又各以干为之根，是以长条远扬，横出斜向，而不为与根背也。如曰不然，则日月星宿皆须共行一道而后可，今既各有其道，则其道必在其本天腰围折中之处，微枢何以运之？但月五星虽各有道，而皆与黄道近，故其枢亦与黄极近，而恒星岁差随黄道行，其极必当更近，则是月五星恒星并宗黄极东行，又共宗宗动之极，为一日一周西运之枢，故曰众极根于一极也。